### Resume

Med afsæt i Udviklingsplanen for [adresse] arbejder Vejle Kommune frem mod 2030 på omdannelse og fortætning af Nørremarkscenteret. I forbindelse hermed har Vejle Kommune modtaget afslag på dele af den allonge, der i september 2022 blev fremsendt til Social- og Boligstyrelsen med afsæt i Byrådets ønske om at justere de vedtagne greb for omdannelsen. På baggrund af dialog og efterfølgende møde med styrelsen har Vejle Kommune nu udarbejdet et nyt forslag til allonge med henblik på at opnå Boligministeriets godkendelse af justeringerne.

Det indstilles, at Økonomiudvalget anbefaler Byrådet at godkende forslag til allonge (bilag 1) med henblik på fremsendelse til Social- og Boligstyrelsens videre behandling. Der søges desuden om en anlægsbevilling på 2,301 mio. kr., svarende til det afsatte rådighedsbeløb med henblik på igangsættelse af delprojekter ifbm. omdannelse og fortætning som beskrevet i sag og allonge.

### Sagsfremstilling

Baggrund

Vejle Kommune gennemfører frem mod 2030 den såkaldte ’Udviklingsplan for [adresse]’ med henblik på at nedbringe andelen af almene familieboliger fra 100 % til 68 %. Planen blev udarbejdet og vedtaget i 2019 i samarbejde med AAB Vejle jf. almenboligloven per 22. november 2018 vedrørende hårde ghettoområder og fysiske udviklingsplaner.

Udviklingsplanen er vedlagt som bilag 2.

Som en del af planen skal Vejle Kommune og [adresse] i samarbejde omdanne og fortætte med i alt 219 nye boligenheder, og den fysiske omdannelse og fortætning gennemføres i 3 etaper frem mod 2030.

Vejle Kommune har siden 2020 arbejdet med en plan for omdannelse og fortætning af de sydlige etaper ved Nørremarkscenteret (etape 2 og 3), hvor fortætningsbehovet er på i alt 129 boligenheder. Dette arbejde er sket i fire sammenhængende spor, der vedrører opkøbsstrategi, midlertidige aktiviteter, borger- og aktørinvolvering samt skitseringsarbejde for fremtidige fortætnings- og omdannelsesmuligheder.

Allonge til Udviklingsplanen – ønske om at ændre udviklingsplanens greb

Byrådet besluttede den 15. september 2022 at godkende og fremsende ansøgning til Boligministeriet med henblik på at justere grebene for omdannelse og fortætning af de sydlige etaper. En såkaldt ’allonge’ til Udviklingsplanen for [adresse].

Dette skete med afsæt i en række hensyn og forudsætninger om bl.a. at sikre de rette by- og boligkvaliteter i området, attraktive udearealer samt at muliggøre Udviklingsplanens mål og lokalområdets ønske om at aktivere Nørremarkscenteret som fremtidens mødested, kultur-, forenings-, og handelscentrum på [adresse].

Forslaget indebar en kombination af fortætning med færre boliger samt fastholdelse og opgradering af Nørremarkscenterets eksisterende bebyggelse svarende til i alt – ud fra [adresse] fortolkning af rammerne på området – de påkrævede 129 boligenheder.

Vejle Kommune modtog den 13. januar 2023 svar fra [adresse] og Boligstyrelsen om, at dele af allongen ikke ville blive indstillet til Boligministeriets godkendelse. Baggrunden herfor var, at Styrelsen ikke er enige i [adresse] fortolkning af, hvor stor en del af den eksisterende erhvervsbebyggelse i [adresse], der kan ’medtælles’ i det samlede regnskab for nedbringelse af almene familieboliger.

Nyt forslag til allonge til Udviklingsplanen

Vejle Kommune har på baggrund af efterfølgende møde med Social- og Boligstyrelsen den 26. januar 2023 nu udarbejdet et nyt forslag til allonge til Udviklingsplanen for [adresse].

Det nye forslag er beskrevet og visualiseret i allongen, der er vedlagt som bilag 1. En samlet situationsplan for forslaget ses i bilaget side 5.

Forslaget inkluderer:

* Fortætning med nye boliger i centerets nordlige del (40 boligenheder),
* Omdannelse af Nørremarkscenteret ved bearbejdning/nedrivning af opkøbte bygninger til brug for handels-, forenings-, og kulturaktiviteter (nr. 10 og 14-18 svarende til i alt 24 boligenheder jf. vurdering fra Styrelsen på møde 26. januar).
* En delvis udnyttelse af det mod sydøst tilgrænsende erhvervsareal til boligopførsel ved privat boligprojekt, der kobler sig på by- og boligudviklingen i [adresse] med fokus på bl.a. trafikale og sociale forbindelser og sammenhæng mellem funktioner og faciliteter (300 boligenheder, hvoraf 65 ønskes medtalt i Finlandsparkens boligregnskab for reduktion af almene familieboliger).

Boligprojektet ’Ellehammerparken’ og udnyttelse af perspektivområdet

Et af forslagets nye greb er introduktionen af det sydøstligt beliggende frysehus-erhvervsareal som en del af Udviklingsplanen for Finlandsparken.

Vejle Kommune udlagde tilbage i 2019 som del af Udviklingsplanen for Finlandsparken erhvervsområdet mod sydøst som perspektivområde med henblik på en eventuel fremtidig boligbebyggelse (Udviklingsplanen s. 10-11).

Vejle Kommune har ikke tidligere ansøgt om, at området blev en del af Udviklingsplanens matrikelafgrænsning idet man tidligere har anslået, at udsigterne til en eventuel fortætning ville ligge et stykke længere ude i fremtiden end tidsrammen for udviklingsplanen.

Siden 2020 er der dog arbejdet med området, og der har været et konkret og åbent samarbejde mellem den private jordejer/ejendomsselskab og Vejle Kommune om at udvikle et boligprojekt, der kan bidrage til at åbne [adresse] op, herunder sikre den blandede by som Vejle Kommune arbejder på at skabe i [adresse] og i kommunens øvrige boligområder.

Den private jordejer har i april 2023 ansøgt Vejle Kommune om at igangsætte lokalplan for boligprojektet ’Ellehammerparken’ med cirka 300 boliger, der fordeler sig i 120-130 lejligheder i form af seniorbofællesskab og 170-180 lejligheder, der retter sig mod familier, enlige og par.

En politisk behandling heraf igangsættes nu i Teknisk Udvalg.

Allongen (bilag 1) beskriver i detaljer, hvordan boligområdet er indrettet og planlagt med formål om at bidrage til områdets samlede udvikling, herunder forslag til nye sociale og fysiske forbindelser på tværs af- og igennem [adresse]. Forslaget beskriver endvidere, hvordan en del af ’Ellehammerparken’ ønskes medtalt i Finlandsparkens boligregnskab samt forudsætninger for, hvordan en eventuel kommende matrikeludvidelse med erhvervsområdet kan ske.

### Økonomi

Der er i forbindelse med den igangværende omdannelse, herunder i- og omkring Nørremarkscenteret, en række udgifter, hvortil der skal findes finansiering.

Dette vedrører blandt andet udgifter forbundet med skitseforslag for den samlede omdannelse af centerområdet, nedrivning af udpeget bebyggelse, opgradering af facader på blivende bebyggelse, anlæg af ude- og torvearealer samt færdigetablering af oplevelsesbåndet ’det grønne loop’, der bliver en ny central blød forbindelse mellem boligområderne, den nyetablerede dyrelegeplads ’Toppen af [adresse], Nørremarkscenteret og Nørremarkshallen.

Der arbejdes løbende på søgning af fondsmidler til delfinansiering. Blandt andet søges til det grønne loop og til Nørremarkscenterets udearealer. Der bliver dog behov for at rejse egenfinansiering til gennemførsel af det samlede projekt.

Finansieringen vil til dels kunne ske via de til formålet reserverede midler på 2,301 mio. kr. fra salg af [adresse] (Byg&Leg) jf. Byrådet 15. december 2021, pkt. 263 og ved forventet fremtidigt salg af byggeretter til kommende boligprojekt i [adresse] nordlige del jf. allongen.

Til igangsættelse af de næste etaper af omdannelsen af Nørremarkscenteret/det grønne loop indstilles det derfor, at der gives en anlægsbevilling på 2,301 mio. kr., svarende til det afsatte rådighedsbeløb, der er reserveret til kommende delprojekter i [adresse].

![](data:image/png;base64...)

Opsummering af de bevillingsmæssige konsekvenser

Sagen medfører, at der gives en anlægsbevilling til en udgift på 2,301 mio. kr. vedr. delprojekter i [adresse]. Udgiften finansieres af det til formålet afsatte rådighedsbeløb.

Høring

Centralt Budget har ingen bemærkninger af bevillingsmæssig karakter.

### Sagens videre forløb

Sagen skal behandles af Økonomiudvalget og Byrådet.

Under forudsætning af Byrådets endelige godkendelse af allonge til Udviklingsplanen fremsendes denne med henblik på Boligministeriets behandling.

### Historik

Kommunaldirektøren indstiller, 8. maj 2023, pkt. 111:

at Økonomiudvalget anbefaler Byrådet at godkende forslag til allonge (bilag 1) med henblik på fremsendelse til Social- og Boligstyrelsens videre behandling.

at de bevillingsmæssige konsekvenser godkendes jf. bevillingsskema under afsnittet økonomi.

Beslutning fra Økonomiudvalget, 8. maj 2023, pkt. 111:

Anbefales.

### Beslutning

Godkendt.